寄題蘇子美滄浪亭
作者：梅堯臣
朝代：宋

paragraphs: 聞買滄浪水，遂作滄浪人。
置亭滄浪上，日與滄浪親。
宜曰滄浪叟，老向滄浪濱。
滄浪何處是，洞庭相與鄰。
竹樹種已合，魚蟹時可緡。
春羹芼白菘，夏鼎烹紫蓴。
黄柑摘霜晚，香稻炊玉新。
行吟招隠詩，懶戴醉中巾。
憂患兩都忘，還往誰與頻。
昨得滁陽書，語彼事頗真。
曩子初去國，我勉勿迷津。
四方不可之，中土百物淳。
今子居所樂，豈不遠埃塵。
被髮異泰伯，結客非春申。
莫與吳俗尚，吳俗多文身。
蛟龍刺兩股，未變此遺民。
讀書本爲道，不計賤與貧。
當須化閭里，庶使禮義臻。